SKRIFTLIG FORESPØRGSEL E-0517/01

af Stavros Xarchakos (PPE-DE) og Antonios Trakatellis (PPE-DE) til Kommissionen

(22. februar 2001)

Om: Anden og tredje fællesskabsstøtteramme for Grækenland: de operationelle programmer for kultur

Efter godkendelsen af den tredje fællesskabsstøtteramme (2000-2006) er færdiggørelsen af tildelingen og godkendelsen af de nye operationelle programmer under forordning (EF) 1260/1999(1) ved at være afsluttet.

Hvor store er de bevillingsbeløb, der i alt skal til for at dække de indkomne forslag for de operationelle programmer på kulturområdet (bedes vist med en tabel, der omfatter prioriteringsakserne, de enkelte aktioner og de dertil svarende foreslåede bevillinger)?

Hvor stor er bidragsdelen for national støtte, fællesskabsstøtte og privat støtte i de operationelle programmer på kulturområdet, og efter hvilke principper udarbejdedes prioriteringerne for de operationelle handlingsprogrammer på kulturområdet, og hvilke organisationer var involveret i dette arbejde?

Hvilken strategi er der foreslået og hvad forventes resultaterne (kvantitative) af udviklingen af de operationelle programmer på kulturområdet at være, og hvilke institutioner har været involveret i deres udarbejdelse og gennemførelse?

Hvilke projekter er medtaget i de operationelle handlingsprogrammer på kulturområdet og med hvilke parter har der været gennemført høringer i overensstemmelse med bestemmelserne i forordning (EF) 1260/1999?

Hvor stor en andel af bevillingerne til kulturprogrammet under den anden fællesskabsstøtteramme (1994-1999) blev anvendt i praksis, og hvad skete der med de ikke-anvendte midler under den anden fællesskabsstøtteramme?

(1) EFT L 161 af 26.6.1999, s. 1.

Svar afgivet på Kommissionens vegne af Michel Barnier

(25. april 2001)

Udkastet til operationelt program for kultur er en del af den tredje prioriteringsakse vedr. Livskvalitet under fællesskabsstøtterammen (FSR) for Grækenland i programmeringsperioden 2000-2006. Hovedsigtet er at fremme beskyttelsen og valoriseringen af denne medlemsstats kulturarv og at sikre en harmonisk udvikling inden for udbud og efterspørgsel efter kulturgoder på regionalt plan. Målet nås ved hjælp af det operationelle program, som skal gennemføres i forlængelse af en række foranstaltninger, som vil blive medfinansieret som led i de operationelle programmer Informationssamfundet og Menneskelige ressourcer og i henhold til andre EU-initiativer.

Der vil især blive lagt vægt på foranstaltninger, der dels bidrager til en forbedring af de turistprodukter, der udbydes i Grækenland, dels er med til at styrke den samlede udvikling på kulturområdet. En helt særlig vægt vil blive lagt på alt, hvad der direkte og synligt kan være med til at øge opmærksomheden omkring og adgangen til arkæologiske lokaliteter og museer.

I udkastet til operationelt program findes en analyse af den aktuelle situation på kulturområdet, den foreslåede udviklingsstrategi, prioriteringsakserne med tilhørende kvantificerede målsætninger, en kortfattet beskrivelse af foranstaltningerne, finansieringsplanen, gennemførelsesbestemmelserne og en forudgående evaluering.

I hele perioden 2000-2006 afsættes der ca. 605 mio. EUR som følger:

>TABELPOSITION>

Det operationelle program er baseret på følgende prioriteringsakser:

>TABELPOSITION>

Detaljerne i finansieringsplanen og den præcise liste over, hvilke foranstaltninger der vil blive medfinansieret i henhold til det operationelle kulturprogram, vil fremgå af det programmeringstillæg, som vil blive udarbejdet af programmets tilsynsudvalg, efter at Kommissionen har vedtaget programmet.

Ifølge de oplysninger, som Kommissionen har fået af de græske myndigheder, er udkastet til det operationelle program blevet udarbejdet af Kulturministeriet i tæt samarbejde med regionerne, økonomiministeriet, arbejdsministeriet og forskellige organer som f.eks. ligestillingssekretariatet og redaktionsgruppen for programmet Informationssamfundet. Herudover er de potentielle støttemodtagere i forberedelsesfasen gennem en række ministerielle cirkulærer blevet opfordret til at fremsætte forslag og kommentarer.

Det er programmets forvaltningsmyndighed, der udvælger de projekter, der vil blive medfinansieret i henhold til det operationelle program. Udvælgelsen sker på grundlag af et skøn, men også på grundlag af projekternes tekniske kvalitet og overensstemmelse med de i programmet fastsatte prioriteringer. Denne proces kan finde sted i hele det operationelle programs løbetid, dvs. i perioden 2000-2006. Der foreligger altså ikke på nuværende tidspunkt en liste over disse projekter.

Først når betalingsperioden for programmeringsperioden 1994-1999 er afsluttet i slutningen af 2001, vil det være muligt præcist at sige, hvor stor udnyttelsesgraden har været for fællesskabsstøtterammens kulturbevillinger. I betragtning af at der er indgået forpligtelser for alle bevillinger, og projekterne synes at skride frem i en tilfredsstillende rytme, er det Kommissionens opfattelse, at alle bevillinger vil blive brugt.